गुजरात के राजकोट के रहने वाले स्मित उन 92 लोगों में से एक हैं, जिन्होंने गंगा किनारे संन्यास लिया। संन्यास के बाद उनका नाम स्वामी आत्मदेव हो गया है। आस्टेÑलिया से सूचना तकनीक में स्नातक और परास्नातक कर चुके आचार्य आत्मदेव के घर में मां-पिता के अलावा एक बड़ा भाई है। पिता जी प्राथमिक शिक्षा के अध्यापक हैं लेकिन नेत्रहीन हैं। वे सूचना तकनीक के छात्र से एक संन्यासी की यात्रा शुरू करने के बारे में बताते हैं,‘‘वर्ष 2012 में मेरा परास्नातक हुआ। उस समय देश में भ्रष्टाचार, अनाचार के खिलाफ देश में एक माहौल बना था। स्वामी रामदेव जी पूरे देश में घूम-घूमकर भ्रष्टाचार के खिलाफ अलख जगा रहे थे। मैं आस्ट्रेलिया से यू-ट्यूब के माध्यम से न केवल इस पूरे आन्दोलन को नजदीक से देखता था बल्कि शिक्षा से लेकर संस्कृति के बारे में चिंतन करता था। कई बार स्वामी जी अपने उद्बोधन में कहते थे कि जिस देश में हम पले-बढ़े हैं, जहां का अन्न-जल ग्रहण किया फिर हम किसी दूसरे देश में जाकर सेवाएं दें तो यह मातृभूमि के प्रति घोर विश्वासघात हो जाता है। इस उद्बोधन के बाद मैंने उसी समय प्रण किया कि मैं जो भी करूंगा अपने देश और माटी के लिए करूंगा। मैं दिसंबर, 2012 में भारत आ गया और जुलाई, 2013 से स्वामी जी के संपर्क में हूं।’’ वे कहते हैं,‘‘एक बात मुझे सदैव खटकती थी और स्वामी जी भी उसे कहते थे कि देश में भगत सिंह और चंद्रशेखर आजाद तो जन्म लें पर हमारे यहां नहीं बल्कि पड़ोसी के घर में। इसी बात को जब सोचता तो मन कहता कि जितना तुम कर सकते हो, उतना करो। मैंने पतंजलि में वैदिक शिक्षा ली। क्योंकि यही वह शिक्षा है जिसको राम-कृष्ण ने भी ग्रहण किया, हमारे ऋषि-मुनियों ने ग्रहण किया और स्वामी जी ने ग्रहण किया और देश ही नहीं विश्व में एक अद्भुत व्यक्ति के रूप में पहचान बनाई। तो मैं ऐसी शिक्षा लेने से क्यों वंचित रहूं? बस यही सब कारण हैं जिसे ध्यान में रखकर संन्यास धर्म के पथ पर चल दिया।’’